Document ID: 31997R2469

Komisijos reglamentas (EB) Nr. 2469/97
1997 m. gruodžio 11 d.
iš dalies keičiantis Reglamentą (EEB) Nr. 1964/82, nustatantį specialių eksporto grąžinamųjų išmokų už tam tikrus galvijų mėsos gabalus be kaulų suteikimo sąlygas, Reglamentą (EEB) Nr. 3846/87, nustatantį žemės ūkio produktų, kuriems skiriamos eksporto grąžinamosios išmokos, nomenklatūrą, ir Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 2321/97 [2], ypač į jo 13 straipsnio 12 dalį,
kadangi Komisijos reglamentas (EEB) Nr. 1964/82 [3] su pakeitimais, padarytais Reglamentu (EEB) Nr. 3169/87 [4], nustato specialių eksporto grąžinamųjų išmokų už tam tikrus suaugusių galvijų patinų užpakalinių ketvirčių mėsos be kaulų gabalus suteikimo sąlygas;
kadangi įgyvendinus Žemės ūkio susitarimą, sudarytą daugiašalių derybų dėl prekybos Urugvajaus raundo metu, reikėtų įvesti priemones, kurios padėtų geriau nukreipti tuos galvijienos produktus, kuriems turi būti skiriama preferencija eksportuojant į trečiąsias šalis; kadangi tą tikslą atitiktų įvesta speciali grąžinamoji išmoka už suaugusių galvijų patinų priekinių ketvirčių mėsos be kaulų gabalus; kadangi Reglamente (EEB) Nr. 1964/82 numatytos priemonės turėtų būti taikomos ir tiems produktams;
kadangi minimalus liesos mėsos kiekis taikomas visų gabalų be kaulų vidurkiui; kadangi todėl minimalus kiekis turėtų sudaryti 55 % masės;
kadangi patirtis parodė, jog reikalingi tam tikri techniniai pakeitimai, inter alia maksimalus šonkaulių skaičius užpakaliniame ketvirtyje turėtų būti sumažintas nuo devynių iki aštuonių, o operatoriams reikėtų leisti prekiauti Bendrijoje tų užpakalinių ketvirčių filė;
kadangi 7 straipsnio 1 dalyje numatytų leidžiančių nukrypti nuostatų valstybės narės nebetaiko; kadangi dėl to jie turėtų būti išbraukti;
kadangi įgyvendinus Žemės ūkio susitarimą, sudarytą daugiašalių derybų dėl prekybos Urugvajaus raundo metu, Komisija pagal eksporto licencijas gali kontroliuoti kiekius, už kuriuos suteikiama speciali grąžinamoji išmoka; kadangi dėl to galima atsisakyti valstybių narių pranešimų, minimų 9 straipsnyje;
kadangi Komisijos reglamentas (EEB) Nr. 798/80 [5] su paskutiniais pakeitimais, padarytais Reglamentu (EEB) Nr. 471/87 [6], ir Komisijos reglamentas (EEB) Nr. 2730/79 [7] su paskutiniais pakeitimais, padarytais Reglamentu (EEB) Nr. 1180/97 [8], buvo panaikinti 1987 m. lapkričio 27 d. Komisijos reglamentu (EEB) Nr. 3665/87, nustatančiu bendras išsamias žemės ūkio produktų eksporto grąžinamųjų išmokų sistemos taikymo taisykles [9] su paskutiniais pakeitimais, padarytais Reglamentu (EB) Nr. 815/97 [10]; kadangi šiuo reglamentu turėtų būti atnaujintos nuorodos;
kadangi įvedus specialią grąžinamąją išmoką už suaugusių galvijų patinų priekinių ketvirčių gabalus be kaulų reikia iš dalies keisti grąžinamųjų išmokų nomenklatūrą ir galvijienos, už kurią skiriama grąžinamoji išmoka, kategorijas; kadangi dėl to turėtų būti pakeistas Komisijos reglamento (EEB) Nr. 3846/87 [11] su paskutiniais pakeitimais, padarytais Reglamentu (EB) Nr. 2333/97 [12], priedo 5 sektorius ir Komisijos reglamento (EB) Nr. 1445/95 [13] su paskutiniais pakeitimais, padarytais Reglamentu (EB) Nr. 2284/97 [14], III priedas;
kadangi šiame reglamente numatytos priemonės atitinka Jautienos ir veršienos verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1964/82 iš dalies keičiamas taip:
1 straipsnis pakeičiamas taip:
"1 straipsnis
Šiame reglamente nustatytomis sąlygomis už atskirai supakuotus suaugusių galvijų patinų šviežių arba atšaldytų priekinių ir užpakalinių ketvirčių gabalus be kaulų, kurių vidutinis liesos mėsos kiekis ne mažesnis kaip 55 % masės, suteikiamos specialios eksporto grąžinamosios išmokos.
Šiame reglamente:
- "priekiniai ketvirčiai" - tai neperskirti priekiniai ketvirčiai, kaip apibūdinta Kombinuotosios nomenklatūros 2 skyriaus papildomų pastabų 1.A d ir e punktuose, atkirsti tiesiai arba "Pistola" pjūviu,
- "užpakaliniai ketvirčiai" - tai neperskirti arba perskirti užpakaliniai ketvirčiai, kaip apibūdinta Kombinuotosios nomenklatūros 2 skyriaus papildomų pastabų 1.A dalies f ir g punktuose, atkirsti tiesiai arba "Pistola" pjūviu."
2 straipsnio 1 dalis keičiama taip:
"1. Operatorius valstybių narių nurodytoms kompetentingoms institucijoms pateikia deklaraciją, kurioje praneša apie ketinimą iškaulinėti priekinius arba užpakalinius ketvirčius, kaip nurodyta 1 straipsnyje pagal šio reglamento sąlygas, ir eksportuoti vadovaujantis 6 straipsniu visą gautų gabalų be kaulų kiekį, atskirai supakavus kiekvieną gabalą. Vidutinis liesos mėsos kiekis visame gabalų be kaulų kiekyje turi būti mažiausiai 55 % masės."
3) 2 straipsnio 3 dalyje, 3 straipsnyje ir 4 straipsnio 2 dalyje žodžiai "užpakaliniai ketvirčiai" keičiami žodžiu "ketvirčiai".
4 straipsnio 1 dalis pakeičiama taip:
"1. Iškaulinėjęs operatorius kompetentingai institucijai pateikia tvirtinti vieną arba daugiau "mėsos be kaulų sertifikatų", kurių pavyzdžiai pateikti I ir II prieduose ir kurių 7 langelyje įrašomas 2 straipsnio 2 dalyje minėto sertifikato numeris."
5 straipsnis pakeičiamas taip:
"5 straipsnis
1. Eksportuojant iš Bendrijos atsargas, kurioms taikomos Komisijos reglamento (EEB) Nr. 3665/87 [15] 34 straipsnyje nustatytos sąlygos, arba produktus, įvežtus Reglamento (EEB) Nr. 565/80 5 straipsnyje numatyta tvarka, muitinės formalumai atliekami toje valstybėje narėje, kurioje buvo priimta 2 straipsnyje minima deklaracija.
2. Muitinės "mėsos be kaulų sertifikato" 11 langelyje įrašo Reglamento (EEB) Nr. 3665/87 3 straipsnio 5 dalyje minimų deklaracijų numerius ir priėmimo datas.
Jei būtų pasinaudota Reglamento (EEB) Nr. 565/80 5 straipsnio nuostatomis, muitinė įrašo Reglamento (EEB) Nr. 3665/87 25 straipsnio 1 dalyje minimų deklaracijų numerius ir priėmimo datas.
Jei reikia, šią informaciją galima įrašyti kitoje sertifikato pusėje, o ją patvirtinti gali muitinė.
3. Atlikus muitinės formalumus visam "mėsos be kaulų sertifikate" nurodytam iškaulinėtos mėsos kiekiui, sertifikatas administraciniais kanalais siunčiamas agentūrai, atsakingai už eksporto grąžinamųjų išmokų mokėjimą"
6. 1 išnaša išbraukiama.
7. 6 straipsnis pakeičiamas taip:
"6 straipsnis
1. Nepažeidžiant Reglamento (EEB) Nr. 3665/87 taikymo ir taikant 2 dalį, išskyrus force majeure aplinkybes, speciali grąžinamoji išmoka suteikiama eksportavus visą pirmiau minėtoje priežiūroje iškaulinėtų gabalų kiekį.
2. Tačiau operatorius gali parduoti Bendrijoje filė su šalia esančiais raumenimis arba be jų, kaulus, didžiąsias sausgysles, kremzles, riebalų gabalus ir kitas nuopjovas, likusias po iškaulinėjimo. Norėdamas prekiauti filė Bendrijoje, operatorius nurodo tai 2 straipsnio 1 dalyje minėtoje deklaracijoje. Be to, į "mėsos be kaulų sertifikato (užpakaliniai ketvirčiai)" 4 langelį įrašomi žodžiai "BE FILĖ"."
8. 7 straipsnio 1 dalis ir 7 straipsnio 2 dalies pirmoji įtrauka išbraukiamos. 7 straipsnio 2 dalis tampa 7 straipsnio 1 dalimi.
9. 8 straipsnis papildomas tokia trečiąja pastraipa:
"Draudžiama tuo pačiu metu toje pačioje iškaulinėjimo patalpoje iškaulinti ir priekinius, ir užpakalinius ketvirčius."
10. 9 straipsnis išbraukiamas.
11. Priedas pakeičiamas šio reglamento I ir II priedais.
2 straipsnis
Reglamento (EEB) Nr. 3846/87 priedo 5 sektorius keičiamas šio reglamento III priedu.
3 straipsnis
Reglamento (EEB) Nr. 1445/95 III priedas keičiamas šio reglamento IV priedu.
4 straipsnis
Šis reglamentas įsigalioja 1998 m. sausio 19 d.
Jis taikomas toms operacijoms, kurių atžvilgiu yra priimtina 3 straipsnio 1 dalyje arba Reglamento (EEB) Nr. 3665/87 25 straipsnio 1 dalyje minima deklaracija, prie kurios pridedama eksporto licencija, išduota nuo šio reglamento įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. gruodžio 11 d.

Labels: 3
17
6